जगत ने न तो अपनी गाल सहलायी, न उसकी आँखों से कोई पानी गिरा । ठीक वैसे ही करने लगा जैसा उस्‍ताद ने कहा था । जगत पिछले 10-12 दिन से इस दुकान पर आया था । जगत का सौभाग्‍य यह था कि जिस सज्‍जन ने उसे इस दुकान पर लगवाया था वह उनकी बड़ी अनुकम्‍पा थी । यह दुकान इलाके का सबसे बड़ा वर्कशाप था । यहाँ से काम करके जाने वाले कई मिस्‍त्री अब दूसरी जगह पर अपने अपने वर्कशाप बनाकर काम रहे थे अपने परिवार का पालन पोषण कर रहे थे । यह वर्कशाप सब्‍बरवाल साहब की है । उम्र होगी यही कोई 65-70 के करीब । काम धाम तो करते नहीं थे बस काउन्‍टर पर बैठे रहते थे बाकी के मेकेनिक लोग काम किया करते थे । पैसे का लेन देन सब्‍बरवाल साहब ही किया करते थे । मेकेनिक लोगों को जिस सामान की आवश्‍यकता होती वह सब्‍बरवाल साहब से मांग लेता । उन्‍हें न इस बात की चिन्‍ता थी कौन मेकेनिक काम छोड़कर चला गया? कौन नया आया है? यह सब काम बडे मिस्‍त्री साहब किया करते थे । जिन सज्‍जन ने जगत को इस वर्कशाप पर लगाया था वह बडे मिस्‍त्री साहब का जानकार था उन्‍हीं की कृपा से उन्‍होने जगत को इस वर्कशाप में काम सीखने के लिये लगा दिया । शुरू में तो कुछ नहीं मिलने वाला था, और जो मिलने वाला था वह उसे आज बडे मिस्‍त्री ने दे ही दिया था....... ।